Kære medicinstuderende

Kirurgisk Afdeling, Regionshospitalet Horsens byder jer velkommen til et 8 ugers klinikophold på 3 sem. i jeres kandidatdel. Hele personalet står klar til at integrere dig i det daglige kliniske arbejde med henblik på at opfylde de generiske læringsmål gennem løbende vurderinger.

Mødetid og sted:

**7. september 2020 kl 7:45**

**Regionshospitalet Horsens, sundvej 30**

**Kirurgisk konferencerum**

**Bygning Nye Nord , 4 sal.**

*Benyt indgang B, tag elevatoren op til 4 sal. Når du kommer ud af elevatoren, skal du dreje til venstre og gå mod mødelokalet, der ligger for enden af gangen.*

Den første dag vil du blive modtaget af de to kliniske lektorer, som vil bruge formiddagen på en overordnet introduktion til afdelingen med præsentation af de forskellige funktioner. Samtidig vil vi udlevere adgangskort og sikre at koder mm. virker til vores elektroniske patientjournal. Den første dag møder I i almindeligt tøj, de følgende dage møder I omklædte. Introduktionsprogrammet for første dag er vedhæftet mailen. Arbejdsdagen starter 7:45 og slutter 15:15.

Hver morgen vil der være morgenkonference, hvor afgående vagthold beretter om det sidste døgn. Dette afløses af røntgenkonference, som I skal deltage i hver morgen. Herefter starter de enkelte funktioner.

Hver dag vil der være et dagsskema, hvor de forskellige funktioner fremgår, og hvilke læger der er allokeret til disse. Vi har forud for jeres ophold lavet et uddannelsesprogram der bl.a. indeholder et arbejdsskema til jer, hvor det fremgår hvilke funktioner i har den pågældende dag. Vi regner med jer i vores daglige arbejde, hvorfor det er vigtigt, at I skriver (mail/ sms) eller ringer til os ved fravær pga. sygdom mm.

Udover stuegang, journalskrivning og op-assistance vil I (parvis og alene) have jeres eget ambulatorie med forundersøgelser indenfor hernie og galdesygdomme. På jeres første dag vil vi gennemgå disse generelt og i tilslutning til den undervisning I allerede har modtaget på universitetet, skal vi nok sørge for at I bliver klædt på til opgaven. Uanset funktion, vil der altid være en læge, der står klar til at hjælpe jer.

Afdelingen har gennem en lang årrække haft studerende i afdelingen. Daglig undervisning, supervision mm varetages af alle afdelingens læger med henblik på at I får et udbytterigt ophold. I skal samtidig selv være opmærksomme på at udnytte de læringsmuligheder, der er og byder sig. Vær opsøgende, undrende, spørg ind og bed om vurdering i forhold til jeres kompetencekort! Vi skal nok sørge for rammerne er i orden, men I har samtidig selv har et ansvar for at opnå de kompetencer der kræves.

Under jeres kliniske ophold i afdelingen skal i opnå 3 kompetencer:

* Modtagelse af patient til indlæggelse eller ambulant behandling
* Kontrollere opfyldelsen af en medicinsk plan for en patient under indlæggelse eller i ambulant forløb
* Varetage udskrivning/ afslutning på ambulant forløb

I vil løbende blive vurderet af alle afdelingens læger. Den endelige vurdering og godkendelse af det kliniske ophold varetages af de kliniske lektorer.

For at kunne forbedre jeres kliniske ophold opfordres I til løbende at komme med feedback.

Den sidste dag på afdelingen slutter med generel feedback og evaluering af jeres ophold.

Vi håber I får en udbytterig klinik på vores afdeling og glæder os til at se jer.

Venlig hilsen

Finn Hansen Nellie Zinther

Overlæge, klinisk lektor Overlæge, ph.d., klinisk lektor

Arbejdstelefon 26 240 Arbejdstelefon 26 336

Privat 5126 3748 Privat 2784 4891

finhan@rm.dk nelzin@rm.dk

**Husk**

Hængelås til omklædningsrummet

Træsko/ rene kondisko

Stetoskop, logbog, kittelbøger mm.

Navneskilt